'Soli deo Gloria' help Tatjana na sukses | Netwerk24
Deur Marizanne Kok 26 Julie 2021 18:00
Tatjana Schoenmaker Maandag ná die halfeindronde van die 100 m-borsslag. Foto: Reuters
Schoenmaker het Sondag 'n nuwe Afrika-rekord opgestel en was Maandag die vinnigste kwalifiseerder vir Dinsdagoggend se eindronde.
In albei gevalle het haar groen Suid-Afrika-swempet laat in die resies begin opskuif, om die wit pet onder dit sigbaar te maak.
Daardie onderste swempet het nie net Schoenmaker se naam op nie, maar ook die woorde 'Soli Deo Gloria', Latyns vir 'Al die glorie aan God'.
Dis 'n lewensleuse vir die 24-jarige Tukkie, wat gereeld op sosiale media die Engelse vertaling, "All glory to God", aan die einde van haar plasings oor haar suksesse in die swembad skryf.
Schoenmaker het nog nooit 'n geheim gemaak van haar geloof nie en beskryf haarself op haar Twitter-blad as 'n "Kind van God". Die Pretorianer dra altyd haar sukses op aan God en het vroeër vanjaar gesê sy vertrou dat Hy 'n plan het met alles wat oor haar pad kom.
"Swem is nie wie ek is nie – ek sal 'n lewe hê nadat ek ophou swem en God het 'n plan met wat daarna met my gebeur," het sy gesê. "Of ek goed of sleg vaar by die Olimpiese Spele sal my nie definieer nie."